作者:吳潛
標題:疏影
內容:千門委玉。是個人富貴，才隔今宿。冒棟摧簷，都未商量，呼童且伴庭竹。千蹊萬徑行蹤滅，渺不認、溪南溪北。問白鷗，此際誰來，短艇釣魚翁獨。偏愛山茶雪裡，放紅豔數朵，衣素裳綠。獸炭金爐，羔酒金鍾，正好笙歌華屋。敲冰煮茗風流襯，念不到、有人洄曲。但老農、歡笑相呼，麥被喜添全幅。